Nuuskommentaar: Om die publiek se steun te verloorPresident Donald Trump. Foto: Gage Skidmore/Flickr.com. Daar is al hoe meer ooreenkomste tussen pres. Donald Trump en pres. Cyril Ramaphosa. Gaan Ramaphosa die lesse ter harte neem? Daar is verskille ook, soos dat die Amerikaanse ekonomie aan die blom is, met dié van Suid-Afrika wat oor verskeie terreine, soos die groot handelstekort, kommer wek. Die jongste peiling van Rasmussen toon aan dat die meerderheid Amerikaanse kiesers meen die VSA sou nie beter daaraan toe gewees het sou Hillary Clinton die presidentsverkiesing gewen het nie. Dit staan in skrille kontras met die kritiek wat Trump gereeld uit bykans elke oord kry. Net 40% meen die VSA sou beter daaraan toe gewees het as Clinton die pyp gerook het. Onder onverbonde kandidate voel twee keer soveel kiesers Trump was die regte keuse. Al hoe meer berigte in Suid-Afrika lui dat die aanvanklike Ramaforie besig is om plek te maak vir ’n Ramarealiteit. Dr. Eugene Brink se artikel hieroor op Maroela Media verduidelik die proses en oorsake in detail. Sal Ramaphosa daarin kan slaag om sy beeld weer onder kiesers te bevorder en hulle opgewonde te maak, soos wat Trump skynbaar besig is om reg te kry? Op die oomblik lyk dit nie so nie, en baie van die skynbaar onoorkomelike probleme blyk Ramaphosa se eie maaksel te wees. Die hele kwessie van grondonteiening sonder vergoeding blyk maar ’n deel van die probleem te wees. Pres. Cyril Ramaphosa tydens die staatsrede in die parlement (Foto: Elmond Jiyane, GCIS) ’n Skynbare meevallertjie wat Trump nou kry, is die bedanking van regter Anthony Kennedy as regter van die VSA se hoogste hof, die Supreme Court. Kennedy is nog deur die destydse pres. Ronald Reagan in dié pos aangestel, en was veronderstel om tot die groep van konserwatiewe regters te behoort. Hy het egter dikwels saam met die sogenaamde liberale regters gestem, soos om aborsies gewettig te hou deur die handhawing van die saak Wade vs Roe. Trump kan dié situasie omkeer met die aanstelling van ’n konserwatiewe regter in Kennedy se plek. Trump sal egter nog ’n paar struikelblokke moet oorkom, maar ’n mens kan by voorbaat die gesis indink wat uit liberale geledere sou opgaan as Trump sy sin kry. Net so lê daar vir Ramaphosa moeilike keuses voor. Sy gebruik om alles vir almal te wees, gaan nie oral slaag nie. Die huidige grondkwessie is ’n goeie voorbeeld. En as hy keuses moet maak, sal hy weet hoe om die regte besluit in landsbelang te neem, al is dit die ongewilde een by baie van sy ondersteuners? En om boonop die ongewilde keuse te maak terwyl die land se ekonomie spartel om kop bo water te hou, is ’n baie moeilike saak.